Patrik Kerkola

**Patrik Kerkola** (s. 29. maaliskuuta 2007 Siilinjärvi) on suomalainen jääkiekkomaalivahti, joka edustaa SM-liigajoukkue KalPaa.

## Ura
### Seuraura
Kerkola on KalPan kasvatti. Hän pelasi kauden 2022–2023 suurimmaksi osaksi seuran U18-joukkueessa. Kerkola palkittiin U18 SM-sarjan vuoden tulokkaana Heino Pulli -palkinnolla. Hän pelasi osan kaudestaan myös KalPan U16-joukkueessa, jossa Kerkola voitti SM-pronssia.

Kauden 2023–2024 Kerkola pelasi suurimmaksi osaksi KalPan U20-joukkueessa, mutta hän pelasi osan kaudestaan myös U18-joukkueessa. Kerkola nousi kevätkaudella seuran SM-liigajoukkueeseen, kun sekä Juha Jatkola että Stefanos Lekkas olivat vuorollaan sivussa. Hän puki kauden aikana 14 runkosarjaotteluun. Kerkola pelasi ensimmäisen ja kauden ainoaksi jääneen liigaottelunsa runkosarjan kolmanneksi viimeisellä kierroksella 8. maaliskuuta 2024 vieraissa Hämeenlinnan Pallokerhoa vastaan. Kerkolasta tuli vain 16 vuoden, 11 kuukauden ja kahdeksan päivän ikäisenä SM-liigan kaikkien aikojen nuorin aloittava maalivahti. Häntä nuorempana liigassa ovat pelanneet vain omissa debyyteissään kesken ottelun maalinsuulle vaihdetut Kari Takko ja Petri Engman. Myös vastustajajoukkue HPK:n maalinsuulla pelasi vasta toista SM-liigaotteluaan pelannut 17-vuotias Kim Saarinen, joten ensimmäistä kertaa liigahistoriassa molempien joukkueiden aloittavat maalivahdit olivat alaikäisiä. Kerkola torjui KalPan 3–2-jatkoaikavoittoon päättyneessä ottelussa 14 kertaa. Jukka Laamanen ja Jyrki Louhi valitsivat hänet ottelun Alumnien tähtien kolmostähdeksi. Kerkola pelasi myös lainalla Mestis-joukkue Iisalmen Peli-Karhuissa kaksi välieräottelua, kun Oskari Parviainen oli sivussa. Hän voitti kauden päätteeksi Mestiksen mestaruuden.

OHL-joukkue Barrie Colts varasi Kerkolan 75. pelaajana . Elokuussa hän teki KalPan kanssa kaksivuotisen SM-liigasopimuksen. Kerkola pelasi kauden 2024–2025 lähes kokonaan seuran U20-joukkueessa. Hänet valittiin U20 SM-sarjan helmikuun kuukauden nuoreksi pelaajaksi. Kerkola puki kauden aikana SM-liigassa neljään runkosarjaotteluun ja hän pelasi niistä yhden 10. tammikuuta 2025 vieraissa Helsingin IFK:ta vastaan, kun Stefanos Lekkas joutui juuri ennen ottelua sivuun sairastumisen vuoksi. KalPa hävisi ottelun lukemin 3–1. Kerkola pelasi kauden aikana myös yhden ottelun lainalla IPK:n Mestis-joukkueessa helmikuussa. Helmikuussa 2026 KalPa vuokrasi Kerkolan maaliskuun siirtorajalle ulottuvalla sopimuksella Vaasan Sportiin. Hänet hankittiin joukkueeseen ensisijaisesti paikkaamaan Joni Ortion jättämää aukkoa hänen siirryttyä loppukaudeksi Rauman Lukkoon ja keventääkseen Masi Härkösen ottelukuormaa.

### Maajoukkueura
Kerkola pelasi World U-17 Hockey Challengessa vuonna 2023 sekä alle 18-vuotiaiden Hlinka Gretzky Cupissa vuonna 2024. Hän edusti Suomea myös alle 18-vuotiaiden MM-kilpailuissa vuosina 2024 ja 2025. Ensimmäisessä turnauksessa Kerkola toimi kuitenkin pääasiassa joukkueensa kolmosmaalivahtina ja hän puki vain yhteen otteluun. Jälkimmäisessä turnauksessa Kerkola toimi Suomen ykkösmaalivahtina ja aloitti kaikki joukkueen ottelut. Hänen valmistautumistaan avausotteluun Slovakiaa vastaan edelsi yllättävä tilanne, sillä Kerkola jäi pelipäivän aamuna 40 minuutiksi jumiin hotellin hissiin, eikä päässyt osallistumaan joukkuepalaveriin. Hän ei ehtinyt Suomen joukkueen linja-autoon, mutta Kerkola ehti kuitenkin henkilöautokuljetuksella ajoissa jäähallille. Hän torjui Slovakiaa vastaan nollapelin, kun ottelu eteni voittomaalikilpailuun ilman maalia. Suomi kuitenkin hävisi ottelun voittomaalikilpailun päätteeksi. Kerkola valittiin joukkueensa ottelun parhaaksi pelaajaksi. 

Kerkola edusti Suomea myös alle 20-vuotiaiden MM-kilpailuissa vuonna 2026, jolloin hän toimi kuitenkin joukkueen kolmosmaalivahtina, eikä pukenut yhteenkään otteluun.

Kerkola on pelannut yhteensä kolme nuorten ja 28 poikien maaottelua.

## Tilastot

### Maajoukkuetilastot

## Lähteet
*
*
*

### Viitteet